Eelarveauguga Tallinna Autobussikoondis tõstab ametiühingu survel bussijuhtide palku
Tallinna Autobussikoondise (TAK) direktsioon ning ametiühinguorganisatsioon jõudsid kokkuleppele bussijuhtide 5%-lises palgatõusus alates 1. juunist käesoleval aastal, teatas TAK.
Tallinna Autobussikoondise jaoks muutis läbirääkimised ametiühinguga äärmiselt keeruliseks asjaolu, et hetkel on TAKi eelarve üle 27 miljoni krooniga defitsiidis.Tallinna Autobussikoondise direktsiooni-poolse läbirääkimiste komisjoni esimehe Tiit Orissaare sõnul kulgesid palgaläbirääkimised ametiühingu esindajatega äärmiselt pingeliselt. 'Kuna viimati tõsteti meil bussijuhtide palku 1. märtsil 1998. aastal, siis polnud meil enam võimalik viivitada bussijuhtide töötasude ja tarbijahinnaindeksi kasvu ühtlustamisega,' selgitas Orissaar.
'Loodame, et Tallinna linnavõimud mõistavad ametiühingutega sõlmitud kompromissi vältimatust,' ütles Orissaar.
Tallinna Autobussikoondise ASi nõukogu kinnitas oma käesoleva aasta 4. aprilli istungil TAKi tänavuse eelarve tulude osas 258,3 miljonit krooni ja kulude osas 285,6 miljonit krooni. Seega on eelarve 27 miljoni krooniga defitsiidis.